
Republika Hrvatska
Općinski sud u Rijeci
Žrtava fašizma 7, HR-51000 Rijeka

								Poslovni broj: Kv-440/2025
								K-848/2021-17

R E P U B L I K A  H R V A T S K A

R J E Š E NJ E

	Općinski sud u Rijeci, u vijeću sastavljenom od sudaca Manon Juravić kao predsjednika vijeća te Tatjane Čargonja i Sandre Vučković kao članova vijeća, uz sudjelovanje sudskog savjetnika Nine Miculinić kao zapisničara, u kaznenom predmetu protiv osuđenog Ante Šimunovića, zbog kaznenog djela iz članka 331. stavak 1. Kaznenog zakona (Narodne novine broj 125/11., 144/12., 56/15., 61/15., 101/17., 118/18., 126/19., 84/21., dalje: KZ/11), u povodu optužnice Općinskog državnog odvjetništva u Rijeci poslovni broj KO-DO-924/2021, odlučujući o predmetima privremeno oduzetim tijekom kaznenog postupka od osuđenog Ante Šimunovića, u sjednici izvanraspravnog vijeća održanoj dana 28. svibnja 2025.,

r i j e š i o  j e

Na temelju članka 556. stavaka 1. i 3. u svezi članka 181. stavka 7. Zakona o kaznenom postupku (Narodne novine broj 152/08, 76/09, 80/11, 91/12, 143/12, 56/13, 145/13, 152/14, 70/17, 126/19, 80/22, 36/24, dalje: ZKP/08) i članka 331. stavka 7. KZ/11 te članka 52. stavka 3. Zakona o nabavi i posjedovanju oružja građana (Narodne novine broj 94/18, 42/20 i 114/22) predmeti privremeno oduzeti od osuđenog Ante Šimunovića i navedeni u Zapisniku o očevidu Policijske uprave ličko-senjske, Policijske postaje Senj od 7. listopada 2021. i pratećoj potvrdi o privremenom oduzimanju predmeta serijski broj 00217022, i to:

· 1 (jedna) ručna bomba M50P3 i pripadajući plastični spremnik zelene boje

oduzimaju se od osuđenog Ante Šimunovića, te će se po pravomoćnosti ovoga rješenja dostaviti na daljnje raspolaganje Ministarstvu unutarnjih poslova.

Obrazloženje

1. Optužnicom Općinskog državnog odvjetništva u Rijeci poslovni broj KO-DO-924/2021 od 14. listopada 2021. osuđeni Ante Šimunović teretio se zbog počinjenja jednog kaznenog djela protiv javnog reda, nedozvoljenim posjedovanjem, izradom i nabavljanjem oružja i eksplozivnih tvari iz članka 331. stavka 1. KZ/11.

2. Presudom Općinskog suda u Rijeci poslovni broj K-848/2021 od 25. listopada 2021. kojom je izdan kazneni nalog osuđeni Ante Šimunović proglašen je krivim zbog počinjenja optuženog kaznenog djela te je osuđen na kaznu zatvora u trajanju od tri mjeseca, uz primjenu uvjetne osude uz rok kušnje od jedne godine. 

3. Presuda je postala pravomoćna i izvršna 7. prosinca 2021. 

4. Podneskom Policijske uprave ličko-senjske, Policijske postaje Senj od 10. veljače 2025. zatraženo je da se odluči o privremeno oduzetim predmetima.

5. U prethodnoj fazi ovoga postupka od osuđenog Ante Šimunovića su na temelju Zapisnika o očevidu Policijske uprave ličko-senjske, Policijske postaje Senj od 7. listopada 2021. i prateće potvrde o privremenom oduzimanju predmeta serijski broj 00217022 oduzeti predmeti opisani u izreci ovog rješenja.

6. Odredbom članka 556. stavaka 1. i 3. ZKP/08 određeno je da će se oduzeti predmeti koji se po zakonu moraju oduzeti, dok se predmeti koji se mogu oduzeti, mogu oduzeti i kada kazneni postupak ne završi presudom kojom se okrivljenik proglašava krivim. Rješenje o oduzimanju predmeta donosi sud i kad je u presudi kojom je optuženik proglašen krivim propušteno da se donese takva odluka.  

7. Odredbom članka 181. stavak 7. ZKP/08 određeno je da ako su presudom oduzeti predmeti, sud će odlučiti hoće li se takvi predmeti prodati prema odredbama koje vrijede za ovršni postupak ili će se predati kriminalističkom muzeju, odnosno drugoj ustanovi ili će se uništiti. 

8. Odredbom članka 331. stavka 1. KZ/11 propisano je da će se kazniti kaznom zatvora do tri godine tko neovlašteno izrađuje, nabavlja, posjeduje, prodaje ili na drugi način sebi ili drugome pribavlja u posjed vatreno oružje, streljivo, eksplozivne tvari ili njihove sastavne ili rezervne dijelove čije je nabavljanje, prodaja ili posjedovanje građanima zabranjeno, dok je stavkom 7. istoga članka propisano da će se vatreno oružje, streljivo, eksplozivne tvari te njihovi sastavni ili rezervni dijelovi oduzeti.

9. Kako to proizlazi iz spisa predmeta, a posebice sadržaja osuđujuće presude, osuđeni Ante Šimunović je oglašen krivim zbog počinjenja kaznenog djela nedozvoljenog posjedovanja, izrade i nabavljanje oružja i eksplozivnih tvari iz članka 331. stavka 1. KZ/11, i to zbog posjedovanja eksplozivne tvari koja je oduzeta upravo od imenovanog osuđenika na temelju citiranog Zapisnika o očevidu i prateće potvrde o privremenom oduzimanju predmeta. Dakle, radi se kaznenom djelu, odnosno o predmetima za koje je zakonom propisano obligatorno oduzimanje istih, a za koje kazneno djelo je osuđenik pravomoćnom presudom oglašen krivim, zbog čega je iste valjalo oduzeti od osuđenog Ante Šimunovića.

10. Sukladno članku 52. stavak 3. Zakona o nabavi i posjedovanju oružja građana (Narodne novine broj 94/18, 42/20 i 114/22), oružje i streljivo oduzeto u pravomoćno okončanom kaznenom ili prekršajnom postupku nadležno tijelo dostavit će ministarstvu nadležnom za unutarnje poslove na daljnje raspolaganje, pri čemu vijeće ističe kako oduzeti predmet spada u kategoriju A Zakona o nabavi i posjedovanju oružja građana, koji sukladno članku 7. stavak 1. točka 10. predstavlja zabranjeno vatreno oružje koje građani ne mogu registrirati niti posjedovati.

11. Stoga je imajući u vidu navedeno, eksplozivnu tvar opisanu u izreci rješenja valjalo oduzeti od osuđenika i predati ju na raspolaganje Ministarstvu unutarnjih poslova, čije povjerenstvo će odlučiti o daljnjem postupanju s navedenim predmetom. 

12. Slijedom navedenog, odlučeno je kao u izreci.

U Rijeci 28. svibnja 2025. 

								Predsjednik vijeća

								Manon Juravić

UPUTA O PRAVU NA ŽALBU:

Protiv ovog rješenja stranke mogu podnijeti žalbu u roku od 3 (tri) dana od dana dostave prijepisa rješenja. Žalba se podnosi ovome sudu u dovoljnom broju primjeraka za sud te za protivnu stranku i branitelja, a o žalbi odlučuje Županijski sud u Rijeci. 

								ovlašteni službenik

								Doris Tolić



DNA:
- osuđeni Ante Šimunović
- ODO Rijeka;

Po pravomoćnosti:
- PU ličko-senjska, PP Senj, a radi dostave Ministarstvu unutarnjih poslova

